Արդեն դեկտեմբերի սկզբին ՌԴ ՊՆ-ն ապացույցներ ներկայացրեց Թուրքիայի կողմից ԻՊ-ի նավթը գնելու մասին։ Ռուսաստանի Գլխավոր շտաբի (ԳՇ) գլխավոր օպերատիվ վարչության պետ Սերգեյ Ռուդսկոյը ներկայացրեց Սիրիայում ու Իրաքում ԻՊ-ի վերահսկած տարածքներում արդյունահանվող նավթը Թուրքիա փոխադրելու 3 հիմնական երթուղիները՝ արևմտյան, հյուսիսային ու արևելյան. «Արևմտյան երթուղին սիրիական Ռաքքայի շրջանի նավթահանքերից Ազեզի (Սիրիա) ու Ռեյհանլըի (Թուրքիա) միջոցով դուրս է գալիս Միջերկրական ծովի ափին ընկած թուրքական Դորթյոլի ու Իսքենդերունի նավահանգիստներ։ Հյուսիսային երթուղին Սիրիայում Եփրատ գետի աջ ափին ընկած նավթահանքերի, այդ թվում նաև՝ Դեյր-էզ-Զորի շրջանի խոշոր նավթահանքի նավթը հասցնում է Բաթմանի նավթավերամշակման գործարան։ Արևելյան երթուղին Սիրիայի հյուսիս-արևելքի ու Իրաքի հյուսիս-արևմտյան շրջանների նավթը Կարա-Չոխ, Չամ-Խանիկ (Սիրիա) և Տավան, Զախո (Իրաք) բնակավայրերով հասցնում է Թուրքիայի Ջիզրե բնակավայրում գտնվող փոխադրման խոշոր բազա։ Ռուսական ավիացիայի հարվածների արդյունքում նավթի ապօրինի առևտրից ԻՊ-ի եկամուտները 2 ամսում նվազել են կրկնակի՝օրական 3 մլն դոլարից հասնելով մինչև 1.5 մլն դոլարի»[49]։